CELEX: 62010CN0545
Language: sk
Date: 2010-11-23 00:00:00
Title: Vec C-545/10: Žaloba podaná 23. novembra 2010 — Európska komisia/Česká republika

5.2.2011   
            
            
               SK
            
            
               Úradný vestník Európskej únie
            
            
               C 38/5
            
         Žaloba podaná 23. novembra 2010 — Európska komisia/Česká republika
   (Vec C-545/10)
   2011/C 38/06
   Jazyk konania: čeština
   
      Účastníci konania
   
   
      Žalobkyňa: Európska komisia (v zastúpení: M. Šimerdová, H. Støvlbæk, splnomocnení zástupcovia)
   
      Žalovaná: Česká republika
   
      Návrhy žalobkyne
   
   
               —
            
            
               určiť, že Česká republika nesplnila povinnosti, ktoré pre ňu vyplývajú z článku 4 ods. 1, článku 6 ods. 2, článku 7 ods. 3, článku 11 a článku 30 ods. 5 smernice Európskeho parlamentu a Rady 2001/14/ES (1) z 26. februára 2001 o prideľovaní kapacity železničnej infraštruktúry, vyberaní poplatkov za používanie železničnej infraštruktúry a bezpečnostnej certifikácii,
            
         
               —
            
            
               určiť, že Česká republika nesplnila povinnosti, ktoré pre ňu vyplývajú z článku 10 ods. 7 smernice Rady z 29. júla 1991 o rozvoji železníc spoločenstva (91/440/EHS (2)),
            
         
               —
            
            
               zaviazať Českú republiku na náhradu trov konania.
            
         
      Žalobné dôvody a hlavné tvrdenia
   
   Článok 4 ods. 1 smernice 2001/14/ES porušila Česká republika tým, že stanovila maximálnu výšku poplatkov za používanie infraštruktúry, ktorú manažér infraštruktúry nemôže prekročiť. Stanovenie poplatku za používanie infraštruktúry a vyberanie tohto poplatku vykonáva podľa článku 4 ods. 1 smernice 2001/14/ES manažér infraštruktúry. Členské štáty zriaďujú iba rámec poplatkov za používanie infraštruktúry.
   Článok 6 ods. 2 smernice 2001/14/ES porušila Česká republika tým, že neprijala opatrenia, na základe ktorých by boli manažéri infraštruktúry motivovaní znižovať náklady spojené s poskytovaním infraštruktúry a úroveň prístupových poplatkov.
   Článok 7 ods. 3 smernice 2001/14/ES porušila Česká republika tým, že nezabezpečila, aby sa poplatky za minimálny prístupový balík a za traťový prístup k servisným zariadeniam stanovili na základe nákladov, ktoré sú priamo vynaložené na prevádzku vlaku.
   Článok 11 smernice 2001/14/ES porušila Česká republika tým, že nezaviedla systém poplatkov závislý na výkonoch, ktorý má podporiť železničné podniky a manažéra infraštruktúry pri minimalizácii porúch a pri zvyšovaní výkonnosti železničnej siete.
   Článok 30 ods. 5 smernice 2001/14/ES porušila Česká republika tým, že ho nesprávne prebrala do vnútroštátnej právnej úpravy.
   Článok 10 ods. 7 smernice 91/440/EHS porušila Česká republika tým, že nezabezpečila, aby sa Českej republike zriadil subjekt, ktorý by sa mohol považovať za subjekt podľa článku 10 ods. 7 a plnil funkcie v tomto článku stanovené.
   
      (1)  Ú. v. ES L 75, s. 29; Mim. vyd. 07/005, s. 404.
   
      (2)  Ú. v. ES L 237, s. 25; Mim. vyd. 07/001, s. 341.